Imtella' Marzu 27, 2021 Studju li sar fir-Renju Unit sab li seba' persuni minn kull 10 li ddaħħlu l-isptar minħabba l-Covid-19 kienu għadhom ma rkuprawx għal kollox minkejja li għaddew ħames xhur mindu kienu rilaxxati. L-istudju kien immexxi minn Rachel Evans, Professur fl-Università ta' Leicester li tispeċjalizza fil-mard respiratorju mal-isptar tal-istess belt. L-istħarriġ fost 1,077 li ħarġu mill-isptar bejn Marzu u Novembru 2020 wera li ħames xhur wara kienu biss 29% li qalu li jħossuhom li rkupraw għal kollox. L-iktar sintomi komuni kienu wġiegħ fil-muskoli, għejja, nuqqas ta' saħħa, rqad u nifs, nefħat, telf ta' memorja u raġunar iktar bil-mod minn qabel. Kien hemm ukoll 25% li qalu li ħassew ansjetà jew dipressjoni u 12% li kellhom sintomi ta' 'post-traumatic stress disorder'. Il-parteċipanti fl-istudju se jerġgħu jiġu mitkellma wara li jgħaddu 12-il xahar mindu kienu rilaxxati mill-isptar.